Okresná prokuratúra Banská Bystrica 
Partizánska cesta 1, 975 63 Banská Bystrica 1

Sp. zn. : 2 Pv 82/11/6601	Banská Bystrica, 13.11.2012
EEČ : 2-45-217-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
že v období od mesiaci november 2011 do súčasnej doby si neplnil zákonnú vyživovaciu povinnosť voči mal. synovi XXXXX, nar. XXXXX napriek tomu, že rozsudkom Okresného súdu XXXXX č. 31 P/102/2007 z 27.06.2007 v spojení s uznesením Okresného súdu XXXXX č. 31 P/102/2007 z 23.07.2007 bol zaviazaný prispievať na jeho výživu sumou po 1.500,-Sk (49,79 €) vždy do 15. teho dňa v mesiaci vopred do rúk matky XXXXX nar. 29.10.1980 bydliskom XXXXX, okres XXXXX a za uvedené obdobie dlhoval na výživnom celkovú sumu 497,79,- €, 
lebo zanikla trestnosť činu
Odôvodnenie:
Uznesením OO PZ Slovenská Ľupča č. ČVS ORP 542/SL-BB-2011 z 10.02.2011 bolo podľa § 199 ods. 1 Tr. por. začaté trestné stíhanie za prečin zanedbania povinnej výživy podľa § 207 ods. 1 Tr. zák. a dňa 06.04.2011 bolo uznesením podľa § 206 ods. 1 Tr. por. za uvedený prečin vznesené obvinenie XXXXX, nar. XXXXX na tom skutkovom základe, ako je uvedené vo výrokovej časti uznesenia.

	Po skončení skráteného vyšetrovania poverený príslušník PZ predložil na tunajšiu okresnú prokuratúru spisový materiál s návrhom na zastavenie trestného stíhania podľa § 215 ods. 1 písm. h) Tr. por.

	V priebehu  prípravného konania bolo preukázané, že obvinený XXXXX dodatočne uhradil celkový dlh na výživnom v celkovej sume 550,-€, čoho dôkazom bola aj fotokópia poštovej poukážky, ktorá sa nachádzala v spisovom materiáli. Uvedená suma bola zaslaná 25.10.2012 na adresu matky XXXXX. Túto okolnosť potvrdila dňa 31.10.2012 vo výpovedi aj svedkyňa - poškodená XXXXX.
	
Bolo zistené aj to, že čin nemal trvalo nepriaznivé následky. 
Prečinu zanedbania povinnej výživy podľa § 207 ods. 1 Tr. zák. sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.

Podľa § 86 písm. a) Tr. zák. trestnosť činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu. 

Preto som rozhodla tak, ako je vyššie uvedené.

Poučenie:
Proti tomuto uzneseniu je prípustná sťažnosť, ktorú možno podať do troch dní od jeho uznámenia prostredníctvom tunajšej okresnej prokuratúry.  O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok. (§ 185 a nasl. Tr. por.)

JUDr. Danica Hrabáčová
prokurátorka